Κανονισμός (ΕΚ) αριθ. 1532/2000 της Επιτροπής

της 13ης Ιουλίου 2000

για τροποποίηση του κανονισμού (ΕΚ) αριθ. 805/1999 για τον καθορισμό ορισμένων μέτρων εφαρμογής του κανονισμού (ΕΚ) αριθ. 718/1999 του Συμβουλίου σχετικά με την πολιτική μεταφορικής ικανότητας των κοινοτικών στόλων εσωτερικής ναυσιπλοΐας προκειμένου να προωθηθούν οι εσωτερικές πλωτές μεταφορές

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 718/1999 του Συμβουλίου, της 29ης Μαρτίου 1999, σχετικά με την πολιτική μεταφορικής ικανότητας των κοινοτικών στόλων εσωτερικής ναυσιπλοΐας προκειμένου να προωθηθούν οι εσωτερικές πλωτές μεταφορές(1), και ιδίως το άρθρο 9 παράγραφος 3,

Εκτιμώντας τα ακόλουθα:

(1) Βάσει του άρθρου 7 του κανονισμού (ΕΚ) αριθ. 718/1999, η Επιτροπή ορίζει τους πρακτικούς τρόπους εφαρμογής της πολιτικής μεταφορικής ικανότητας των κοινοτικών στόλων όπως καθορίζεται από τον εν λόγω κανονισμό.

(2) Το άρθρο 4 του κανονισμού (ΕΚ) αριθ. 805/1999 της Επιτροπής(2), ο οποίος θεσπίστηκε κατ' εφαρμογή του κανονισμού (ΕΚ) αριθ. 718/1999, καθόρισε τις αντιστοιχίες του κανόνα "παλαιό έναντι νέου" που ισχύουν από τις 29 Απριλίου 1999.

(3) Σύμφωνα με το άρθρο 4 παράγραφος 2 του κανονισμού (ΕΚ) αριθ. 718/1999, η αναλογία "παλαιό έναντι νέου" πρέπει να μειώνεται συνεχώς ώστε να μηδενιστεί το συντομότερο δυνατόν και κατά τακτά στάδια, το αργότερο στις 29 Απριλίου 2003. Απαιτείται συνεπώς καθορισμός νέας αναλογίας "παλαιού έναντι νέου" για το έτος 2000.

(4) Λαμβανομένων υπόψη των οικονομικών εξελίξεων στους διαφόρους τομείς της αγοράς της εσωτερικής ναυσιπλοΐας, είναι σκόπιμο να προβλεφθεί μείωση των διαφόρων αντιστοιχιών του κανόνα "παλαιό έναντι νέου" οι οποίες αναφέρονται στο άρθρο 4 του κανονισμού (ΕΚ) αριθ. 718/1999 και καθορίζονται από το άρθρο 4 του κανονισμού (ΕΚ) αριθ. 805/1999, χωρίς ωστόσο να εξουδετερώνονται τα αποτελέσματα της διαρθρωτικής εξυγίανσης που επιχειρεiται από το 1990. Απαιτείται συνεπώς μείωση της αναλογίας σε 0,80:1 για τα πλοία μεταφοράς ξηρού φορτίου, δεδομένου ότι η ανάπτυξη του τομέα συνεχίζεται, μικρότερη μείωση σε 1,15:1 για τα δεξαμενόπλοια, δεδομένου ότι η κατάσταση στο σχετικό τομέα εξακολουθεί να είναι ανησυχητική διότι η αγορά δεν εξελίσσεται, και σημαντικότερη μείωση σε 0,5:1 για τα ρυμουλκά δεδομένου ότι στο συγκεκριμένο τομέα δεν παρατηρείται σημαντικό πλεόνασμα μεταφορικής ικανότητας.

(5) Τα προβλεπόμενα από τον παρόντα κανονισμό μέτρα αποτέλεσαν αντικείμενο γνωμοδότησης εκ μέρους της ομάδας εμπειρογνωμόνων για την πολιτική που αφορά τη μεταφορική ικανότητα και την προώθηση των κοινοτικών στόλων όπως προβλέπεται στο άρθρο 6 του κανονισμού (ΕΚ) αριθ. 805/1999,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 805/1999 τροποποιεiται ως εξής:

1. Στο άρθρο 4 σημείο 1, η αναλογία "1:1" αντικαθίσταται από την αναλογία "0,80:1".

2. Στο άρθρο 4 σημείο 2, η αναλογία "1,30:1" αντικαθίσταται από την αναλογία "1,15:1".

3. Στο άρθρο 4, σημεiο 3, η αναλογία "0,75:1"αντικαθίσταται από την αναλογία "0,50:1".

Άρθρο 2

Ο παρών κανονισμός αρχiζει να ισχύει την εικοστή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Ιουλίου 2000.

Για την Επιτροπή

Loyola De Palacio

Αντιπρόεδρος

(1) ΕΕ L 90 της 2.4.1999, σ. 1.

(2) ΕΕ L 102 της 17.4.1999, σ. 64.